Yhdistyneen kuningaskunnan korkein oikeus

Yhdistyneen kuningaskunnan korkein oikeus (engl. Supreme Court of the United Kingdom, UKSC) on Yhdistyneessä kuningaskunnan ylin oikeusaste. Korkeimman oikeuden tuomiovaltaan kuuluvat kaikki Yhdistyneen kuningaskunnan yksityisoikeudelliset tapaukset sekä valtaosa rikosasioista. Osassa Skotlannin lain alaisista rikosasioista ylin oikeusaste on kuitenkin Skotlannin korkein oikeus (engl. High Court of Justiciary). Vallanjakoa monimutkaistaa se, että Yhdistyneessä kuningaskunnassa on käytössä kolme erillistä lakijärjestelmää. Skotlannin lisäksi Pohjois-Irlannilla on oma järjestelmänsä sekä Englannilla ja Walesillä yhteinen kolmas. Historia Yhdistyneen kuninaskunnan korkein oikeus luotiin lokakuussa 2009. Tätä ennen Britannialla ei poikkeuksellisesti ollut varsinaista korkeinta oikeutta. Maan ylimpänä oikeusasteena toimi ennen korkeimman oikeuden perustamista maan parlamentti, jonne pystyi valittamaan oikeuden tekemistä päätöksistä. Vuoteen 1399 saakka sekä parlamentin ala- että ylähuone ottivat käsiteltäväkseen valituksia oikeuden päätöksistä. Vuonna 1399 alahuone lopetti valitusten käsittelyn ja jätti tehtävän kokonaan parlamentin ylähuoneelle. Parlamentti hyväksyi vuonna 1876 lain (Appellate Jurisdiction Act 1876), jolla luotiin muodolliset säännöt valitusprosessin käsittelylle. Lain myötä prosessia muutettiin niin, että parlamentin ylähuoneeseen ryhdyttiin nimittämään ammattituomareita (engl. Lords of Appeal), jotka hoitivat valitusten käsittelyn. Toisen maailmansodan jälkeen valitusten käsittelyä varten perustettiin erillinen komitea (engl. Appellate Committee), jonka ylähuoneeseen nimitetyt ammattituomarit muodostivat. Korkeimman oikeuden perustamisen yhteydessä oikeusistuin muutti Middlesex Guildhallina tunnettuun rakennukseen. Rakennus sijaitsee Lontoon Parliament Squarella, jossa sijaitsee iso osa Britannian valtionhallinnon keskeisistä rakennuksista. Lähteet